<classify> Simba inashuka dimbani ikiwa na kumbukumbu ya kipigo cha mabao 2-1 kutoka kwa Kagera Sugar, hali inayofanya mchezo huo kuonekana wa ushindani kwani Simba inafukuzia kurudi kileleni mwa ligi.Kwa sasa timu hiyo iliyokosa ubingwa wa bara kwa mwaka wa tano, iko nafasi ya pili kwenye msimamo ikiwa na pointi 55, pointi moja nyuma ya Yanga.Katika mchezo huo, Simba itamkosa nahodha wake Jonas Mkude ambaye anatumikia adhabu ya kadi tatu za njano na ataonekana kwenye mechi dhidi ya Toto Africans mwishoni mwa wiki hii.Habari njema kwa mashabiki wa Simba ni kuwa beki Janvier Bukungu ambaye alikosa michezo miwili kutokana na adhabu ya kadi nyekundu aliyooneshwa kwenye mechi dhidi ya Yanga atakuwa huru kucheza leo.Akizungumza na gazeti hili kocha msaidizi, Jackson Mayanja alisema kuwa mchezo dhidi ya Mbao wanauchukulia kama fainali kwa kuwa lengo lao ni kuhakikisha wanatoka na pointi tatu.Tulipoteza kwa Kagera ni huzuni kwani hatukupenda kupoteza mchezo ule ila tumejipanga vizuri na wachezaji wameahidi kupambana bila kuchoka kupata ushindi, alisema Mayanja.Pia Mayanja alikiri mchezo huo pamoja na iliyosalia kuwa migumu kwa upande wao na kwamba timu itakayofanya vibaya itatoa mwanya kwa mpinzani wake kupata faida.Mbao FC inashika nafasi ya 12 ikiwa na pointi 27 hivyo mchezo wa leo ni muhimu kwake kushinda kwani haiku salama sana kutoka kwenye ukanda wa kushuka daraja.Mchezo mwingine wa Ligi Kuu leo utachezwa kwenye uwanja wa Manungu, Morogoro kwa wenyeji Mtibwa Sugar kuialika Azam FC.Azam FC inashuka uwanjani ikiwa na kumbukumbu ya kipigo cha bao 1-0 kutoka kwa Yanga huku Mtibwa ikitoka suluhu katika mechi yake ya mwisho dhidi ya Mbeya City.  <topic>: michezo 